jkorsvik/nowiki_second_scrape_merged huggingface dataset:
Alti Farmandstredet

Alti Farmandstredet er et kjøpesenter sentralt i Tønsberg i Vestfold og Telemark. 
Alti Farmandstredet er med sine 40 000 kvm og over 80 butikker og spisesteder, deriblant byens eneste vinmonopolutsalg, et av landets seks største kjøpesentre. Senteret omsatte for i alt 1,358 milliarder kroner i 2021. 
Senteret eies av Aurora Eiendom AS og forvaltes av Alti Forvaltning AS.


== Historie ==

Kjøpesentret ble åpnet i juni 1971 under navnet Kremmerhuset og har siden gjennomgått to store utvidelser, den første i 1989 da et nytt senter forbundet til det gamle med en gangbro, fikk navnet Farmandstredet. Den andre utvidelsen skjedde i 2006, da et nybygg på 20 000 m² åpnet 19. oktober, tett knyttet sammen med det eksisterende kjøpesenteret. Nybygget ble bygd over den åpne plassen til tidligere Tønsberg rutebilstasjon og inneholder ny bussterminal, et kjøpesenter i to etasjer, en etasje med parkering og boliger i de to øverste etasjene. Den eldste delen, det tidligere Kremmerhuset, ble da omdøpt til Torvhallen.
Senterledere for Kremmerhuset var de første årene blant andre Erling Marthinsen. I det nye Farmandstredet var Terje Borsheim senterleder, men da Farmandstredet og Kremmerhuset fra 1. januar 1995 ble slått sammen til ett med Steen & Strøm som eiere, ble Bjørn Brekke Larsen, som hadde vært leder for Kremmerhuset fra 1991, senterleder for hele varehuset. Etter sammenslåingen med Kremmerhuset fungerte Bjørn Brekke Larsen som senterleder frem til 2002. Ronny Strømnes var Senterleder frem til 2007, etterfulgt av Pål Egeland og Elisabeth Lohk. 
Den opprinnelige delen av kjøpesenteret ligger ved Farmannstorvet der Aase Texmon Ryghs Bjørn Farmann-monument ble reist i 1971. Dette torget ble tidligere kalt Høytorvet, et sted der hester fikk vann og fôr. Tidlig på 1800-tallet drev Laurentius Falckenberg et gjestgiveri og hotell der senteret i dag ligger ved Farmannstorvet. Seinere drev blant annet kjøpmann Rolf Vik kolonialbutikk i dette kvartalet. Bak Kremmerhuset ligger i dag den vesle Carl E. Paulsens plass oppkalt etter billedhuggeren og Tønsberg-patrioten Carl E. Paulsen (1897–1973).
Steen & Strøm Farmandstredet hadde over 1 milliard kroner i omsetning for første gang i 2003. 
Farmandstredet er oppkalt etter vikingkongen og handelsmannen Bjørn Farmann som var sønn av Harald Hårfagre og holdt til på Sem kongsgård like utenfor byen fram til rundt år 930. Farmann betyr «handelsmann».

		


== Eksterne lenker ==
(en) Farmandstredet Shopping Center – kategori av bilder, video eller lyd på Commons
Alti Farmandstredet hjemmeside
Om byggingen av Farmandstrendet på Veidekkes nettsider
Alti Farmandstredet på Facebook
Alti Farmandstredet på Instagram
Grønt glimt

Grønt glimt er et sjeldent optisk fenomen som oppstår like etter at sola har gått ned eller like før sola står opp. Et grønt glimt oppstår like over sola og varer bare noen sekunder. Av og til kan en grønn lysstråle stråle opp fra sola. Vi kan vanligvis se dem fra en lav høyde hvor vi har fri sikt til horisonten, slik som ved havet. 


== Forklaring ==

Sollys er bygd opp av farger med forskjellig bølgelengde, og disse blir spredd av støvpartikler når de går gjennom atmosfæren. Det er dette som gjør at fargen på himmelen kan variere fra blått til rødt avhengig av hvor mye støv det er i atmosfæren og hvilken bane lyset tar. Når sola går ned eller står opp blir sollyset refraktert i atmosfæren og danner et vertikalt fargespekter. Disse fargene forsvinner en etter en og den røde enden av spekteret forsvinner først. Et kort øyeblikk etter at rødt, oransje og gult har forsvunnet er bare den grønne delen av spekteret synlig. Dersom luften hadde vært støvfri, ville det ha kommet et blått glimt og til slutt et fiolett. Atmosfæren inneholder derimot nesten alltid nok støvpartikler til å spre blått og fiolett lys. Moderate støvmengder refrakterer også grønt lys, og det er årsaken til at fenomenet er sjelden å se. Brytningen av lyset kan bli forsterket av temperaturinversjoner. 
Hvis vi bruker en kikkert eller et teleskop, (men aldri se rett på sola!) kan vi se en grønn rand på toppen av sola i nesten alle solnedganger i klart vær. Men for å se en grønn flekk må man ha en inversjon i atmosfæren og en luftspeiling som forlenger levetiden til flekken fra en brøkdel av et sekund til et par sekunder. 
Av og til kan vi se grønne flekker i toppen av en sky, vanligvis når sola går ned i tåke eller cumulusskyer nær horisonten. Hvordan disse grønne flekkene oppstår kan vi derimot ikke forklare.  


=== Blått glimt ===
Av og til er ikke glimtet grønt, men gult, eller svært sjeldent blått.


== Bildegalleri ==

		
		
		
		
		
		
		
		
		
		
		


== Kilder ==
«Green Flash». Atmospheric Optics. Besøkt 7. januar 2016. 
Andrew T. Young. «An Introduction to Green Flashes». Besøkt 7. januar 2016. 
«Green Flash». HyperPhysic. Besøkt 7. januar 2016. 


== Eksterne lenker ==
Bilder av grønne flekker
Gregoriansk sang

Gregoriansk sang er enstemmig liturgisk sang uten harmonier. Sangformen er oppkalt etter pave Gregor I den store som neppe innførte sangformen slik vi kjenner den i dag, men la både det liturgiske og musikalske grunnlaget for denne. Gregor var ikke selv komponist, men han samlet inn liturgiske melodier fra de forskjellige kirkene, og skapte en mer enhetlig sang innenfor kirken. Sangformen brukes som en del av liturgien i Den romersk-katolske kirke.
Den gregorianske sangen har sitt opphav i de jødiske synagogene. Sangene fra synagogen, blandet med tradisjonelle, folkelige sanger utgjorde denne måten å synge på. Sangene ble i starten sunget på gresk, men ved ca. år 300 ble det mer vanlig å synge på latin.
Rytmen i gregoriansk sang er lagt opp slik at den følger rytmen i teksten. Den er dermed ikke todelt eller tredelt. 
Sangformen har åtte modale skalaer og bruker gjentatte toner som melodien utvikler seg rundt og de musikalske temaene er vevd sammen. I liturgien blir sangen fortrinnsvis framført av kor.
På 800-tallet utviklet den gregorianske sangen seg til å bli tostemmig. Før dette var det bare enstemmig sang. De to stemmene hadde utgangspunkt i to toner med en avstand på fire toner (kvart). Mange ganger startet koret på samme tone, hvorpå man beveget seg opp til en kvartavstand. Mot slutten gikk man gradvis tilbake til samme tone.


== Referanser ==
V for vendetta

V for vendetta kan referere til

V for vendetta (film), en film fra 2006 som er en filmatisering av tegneserieromanen «V for Vendetta» av Alan Moore og David Lloyd.
V for vendetta (tegneserie), tegneserieroman av Alan Moore og David Lloyd.
Ole Nordgaard

Ole Nordgaard (født 8. november 1862 i Grong, død 3. september 1931 i Trondheim) var en norsk konservator, marinbiolog og zoolog.
O. Nordgaard, som han vanligvis skrev seg, var student på Universitetet i 1884. Mest kjent er han for å ha vært bestyrer, først ved Bergens biologiske stasjon og senere (fra 1906), ved Trondhjems biologiske stasjon. Han var da samtidig konservator ved Trondhjems museum.  
Nordgaard var først og fremst havforsker, og bidrog til oppbyggingen av norsk havforskning ved århundreskiftet. Han gav ut en rekke artikler omkring biologi og zoologi i havet.
Nordgaard har også skrevet en biografi om Michael og Georg Ossian Sars, samt to bind om historien til bygda han vokste opp i, Stod i Nord-Trøndelag: Stod i fortid og nutid I og II.


== Referanser ==


== Eksterne lenker ==
(en) Ole Nordgaard – kategori av bilder, video eller lyd på Commons 
(no) Ole Nordgaard i Norsk biografisk leksikon
Ole Nordgårds privatarkiv finnes ved NTNU Universitetsbiblioteket, Gunnerusbiblioteket
Fata morgana

Fata morgana er en luftspeiling som kan oppstå som et resultat av en temperaturinversjon. Objekter på horisonten, som for eksempel øyer, skip eller isfjell, fremstår som strukket og opphøyet. Navnet kommer fra den italienske oversettelsen av Morgan le Fay, Kong Arthurs halvsøster, som kunne forandre form. 
I rolig vær kan et område med varm luft over kald luft nær overflaten fungere som en refrakterende linse som skaper et opp-nedbilde som det fjerne bildet ser ut til å sveve over. Fata morgana er mest vanlig om morgenen etter en kald natt som har forårsaket varmestråling fra jorden. 
Fata morgana er mest vanlig i høye daler og i polare strøk, men har også vært observert i blant annet Messinastredet mellom Calabria og Sicilia.


== Eksterne lenker ==
(en) Fata Morgana (mirage) – kategori av bilder, video eller lyd på Commons 
(en) Mirage – galleri av bilder, video eller lyd på Commons 
Essay including a photo of the Fata Morgana over Monterey Bay, California.
Morgan le Fay

Morgan le Fay er i legender og litteratur kong Arthurs halvsøster og motstander. Hun er gift med Urien av Rheged, og beskrives ofte som en heks og/eller healer.Ved å stjele skjeden til sverdet Excalibur er hun skyld i at Kong Arthur blir dødelig såret i sin kamp mot Mordred. Til tider forveksles hun med søsteren Morgause, som er Mordreds moder. 
Morgan er en av de tre kvinnene som frakter den døende Arthur til Avalon, den hellige øya. Hun er formodentlig avledet av en gammel keltisk modergudinne, Modron, som ofte optrådte som tre kvinner på samme tid. Hun knyttes også til den irske krigsgudinnen Morrighan.
Fata morgana (synsbedrag eller luftspeiling) har navn etter henne. 


== Referanser ==
Frank Andersson

Frank Andersson (født 9. mai 1956 i Trollhättan, død 9. september 2018 i Solna) var en svensk bryter.
Andersson vant junior-VM i 1973 og 1975. Han vant fire fire EM-gull (1976, 1978, 1979, 1981) og tre VM-gull (1977, 1979, 1982). I 1977 ble han tildelt Svenska Dagbladets gullmedalje.


== OL ==
OL 1984 i Los Angeles ble han bronsemedaljør.
1976: 5.-plass
1980: 4.-plass


== Referanser ==


== Eksterne lenker ==
(de) Frank Andersson – Munzinger Sportsarchiv 
(en) Frank Andersson – Olympics.com 
(en) Frank Andersson – Olympic.org 
(en) Frank Andersson – Olympedia 
(en) Frank Andersson – Sports-Reference (OL-resultater – arkivert) 
(sv) Frank Andersson – Sveriges olympiske komité 
(en) Frank Andersson – FILA 
(en) Frank Andersson – Cagematch
Ute av drift

Ute av drift er en norsk spillefilm av Knut Bohwim fra 1992.
Willien, alias Wesenlund, er statsråd for Arbeiderpartiet. Han skal egentlig være på kveldsmøte i Stortinget, men har andre planer, stevnemøte med sekretær Verde i Fremskrittspartiet. De tar inn på en suite på Grand Hotel. Forviklingene begynner når de oppdager et lik som sitter fast i vinduet.
I rollene finner vi bl.a. Arve Opsahl, Kari Simonsen, Kirsti Sparboe, Nils Vogt, Rolv Wesenlund.


== Referanser ==


== Kilder ==
filmweb.no om Ute av drift


== Eksterne lenker ==
(en) Ute av drift på Internet Movie Database 
(no) Ute av drift i Nasjonalbibliotekets filmografi 
(no) Ute av drift hos Filmfront
Bernt Johansson

Bernt Johansson (født i Göteborg 18. april 1953) er en tidligere profesjonell svensk syklist.
Han var profesjonell syklist 1977–1981 og vant blant annet to etapper i Giro d'Italia i 1979 og kom på tredjeplass sammenlagt. Før sin proffkarriere vant han olympisk gull i OL 1976 i Montréal. For denne bedriften ble han tildelt Svenska Dagbladets gullmedalje sammen med Anders Gärderud.


== OL-medaljer ==
1976  Montréal -  Gull i sykling, 175 km landevei  Sverige


== Referanser ==


== Eksterne lenker ==
(de) Bernt Johansson – Munzinger Sportsarchiv 
(en) Bernt Johansson – Olympedia 
(en) Bernt Johansson – Sports-Reference (OL-resultater – arkivert) 
(sv) Bernt Johansson – Sveriges olympiske komité 
(en) Bernt Johansson – ProCyclingStats 
(en) Bernt Johansson – Cycling Archives 
(en) Bernt Johansson – CycleBase 
(en) Bernt Johansson – TheSports.org
Sentrum (Oslo)

Sentrum er den administrative betegnelsen på området i Oslo sentrum som ligger utenfor de administrative bydelene. Området har blitt noe redusert etter den siste bydelsreformen.


== Geografi ==
Dagens grenseopptrekking for Sentrum går fra havnebassenget ved Brynjulf Bulls plass (foran den tidligere Vestbanestasjonen), Dronning Mauds gate, Munkedamsveien, Cort Adelers gate, Ruseløkkveien, Løkkeveien, Arbins gate, Henrik Ibsens gate (tidligere Drammensveien), Parkveien, Wergelandsveien, Holbergs gate, Pilestredet, Grensen, Stortorget, Kirkeristen, Storgata, Brugata, og Nylandsveien til Bjørvikautstikkeren.
Fra desentraliseringen av Oslo kommune 1. juli 1988 og fram til den siste bydelsreformen i 2004 gikk grensen langs sjøsiden fra Kongen, langs Frognerstranda, Munkedamsveien, Cort Adelers gate, Ruseløkkveien, Løkkeveien, Arbins gate, Drammensveien, Parkveien, Wergelandsveien, Holbergs gate, Pilestredet, St. Olavs gate, Ullevålsveien, Schandorffs gate, Kristparken, Bernt Ankers gate, Brugata, og Nylandsveien til Bjørvikutstikkeren. Sentrum inkluderte før som nå også indre havnebasseng.
Årsaken til at Sentrum ikke ble organisert som en bydel var at bystyret selv ønsket å ha ansvaret for arealdisponeringen. Innbyggerne i Sentrum (1237 i 1999) fikk etter den første bydelsreformen (25 bydeler) dekket sine helse- og sosialtjenester av bydelene Bydel Bygdøy-Frogner (1988-2003) og Bydel Gamle Oslo (1988-2003), mens de etter bydelsreformen i 2004 (15 bydeler) får dem dekket av Bydel St. Hanshaugen. Innbyggertallet per 1. januar 2020 er 1471 og arealet 1,8 km².


=== Strøk ===
Vika (Oslo)
Kvadraturen (Oslo)
Områdene nord for Karl Johans gate
Bjørvika (vestlige halvdel)
Vaterland (Oslo)


=== Delområder ===
Av SSBs delomrområder omfatter Sentrum i sin helhet:

Sentrum 1,i tillegg til deler av:

Sentrum 2 (delt med Grünerløkka og St. Hanshaugen)
Sentrum 3 (delt med Frogner).Innbyggertall, fordelt på delområdene:


== Navneendring til Kristiania ==
I februar 2009 ble det meddelt at det var politisk flertall i Oslo bystyre for et forslag fra representanten Kjell Veivåg (Venstre) om at området formelt skulle skifte navn til Kristiania Forslaget møtte motstand fra Fremskrittspartiet, Arbeiderpartiet og Rødt, og ble aldri vedtatt. Staveformen Kristiania ble imidlertid brukt på byen fra 1897 til 1924 ved siden av skrivemåten Christiania, som var byens navn fra 1624. Det var en kort periode på slutten av 1800-tallet populært både i Danmark og Norge å gå over til å skrive navn som før ble skrevet med Ch med K; det ble likevel aldri tatt noen formell beslutning om å kalle byen Kristiania, ulikt den kongelige beslutningen om å innføre navnet Christiania i 1624). I 1925 skiftet byen navn til Oslo.


== Referanser ==


== Kilder ==
Oslo byleksikon 4.utgave 2000


== Eksterne lenker ==
Offisiell reiseguide til Oslo sentrum
(en)  Sentrum (Oslo) hos Wikivoyage
Ploughman’s lunch

Ploughman's lunch er en typisk engelsk rett som ofte serveres på puber, gjerne bare kalt «a ploughman's».
Det er et kaldt måltid bestående av et stykke ost (vanligvis cheddar, stilton eller en lokal ost), pickles (ofte piccalilli eller sylta løk), et rundstykke eller ei brødskive og smør. Den kommer ofte med en grønn salat, et halvt eple, stangselleri, paté, eggeskiver eller rødbeter. Sandwich med cheddar, pickles og salat kan ses omtalt som «ploughman's sandwich».
Betegnelsen ser ut til å ha kommet i bruk i seinere tid, og opphavet til navnet og retten er uklart. I filmen The Ploughman's Lunch fra 1983 hevder Ian McEwan (manus) og Richard Eyre (regi) at ploughman's lunch er et nyere fenomen, lansert som en tradisjonell rett, og bruker den som en metafor for hvordan et land omskriver sin egen historie slik at den tjener dagens behov – med særlig henvisning til britenes versjon av Falklandskrigen.


== Eksterne lenker ==
Oppskrift Arkivert 15. oktober 2006 hos Wayback Machine.
Omtale av filmen The Ploughman's Lunch på www.screenonline
Ove Kindvall

Bengt Ove Kindvall (født 16. mai 1943 i Norrköping) er en svensk tidligere fotballspiller.
Kindvall startet sin fotballskarriere i IFK Norrköping og ble profesjonell i 1966 i Feyenoord der han spilte i fem sesonger. Han scoret det avgjørende målet i finalen da laget vant Europacupen for mesterlag i 1970. Han ble tildelt Guldbollen 1966.
Han returnerte til Sverige og Norrköping i 1971 og spilte der i fire sesonger. Han spilte i årene 1975–77 for IFK Göteborg.
Kindvall deltok også på Sveriges fotballslandslag, han spilt 46 landskamper og scoret 16 mål. Han var med  VM 1970 i Mexico og VM 1974 i daværende Vest-Tyskland. Han ble stor helt i hjemlandet da han scoret i den avgjørende kampen i kvalifiseringen mot Frankrike i 1969 og sikret Sveriges deltagelse i VM i 1970. For den prestasjonen ble han tildelt Svenska Dagbladets gullmedalje.


== Referanser ==


== Eksterne lenker ==
(en) Ove Kindvall – FIFA 
(en) Ove Kindvall – UEFA 
(en) Ove Kindvall – Transfermarkt 
(en) Ove Kindvall – national-football-teams.com 
(en) Ove Kindvall – WorldFootball.net 
(en) Ove Kindvall – FootballDatabase.eu 
(en) Ove Kindvall – FBref 
Svenska Fotbollförbundet
ifkdb.se
Volontør

Volontør er en stillingstittel for unge personer i lærlingestillinger på kontorer og lignende for liten eller ingen lønn.
Volontør var en svært vanlig stillingstittel i Norge på begynnelsen av 1900-tallet, og ble for eksempel brukt på bud.
I dag brukes tittelen hovedsakelig innen kristne miljøer som betegnelse på unge personer i frivillig arbeid, både nasjonalt og internasjonalt. For eksempel kan man som volontør i Misjonsalliansen jobbe som språklærer, fotballtrener, informasjonsmedarbeider eller assistent ved rehabiliteringssenter i fattigeområder i sør. Volontører må dekke alle kostnader selv.
Ordet volontør er dannet av det franske volontaire, «frivillig», som igjen er dannet av det latinske voluntas, «vilje».


== Se også ==
lærling
svenn


== Referanser ==


== Eksterne lenker ==
Volontør i Misjonsalliansen
Stane Dolanc

Stane Dolanc (født 16. november 1925 i Hrastnik i Slovenia som da var del av Jugoslavia, død 13. desember 1999) var en jugoslavisk politiker og Titos nærmeste medarbeider.


== Referanser ==


== Eksterne lenker ==
Stane Dolanc, titoista Arkivert 1. februar 2014 hos Wayback Machine.
Piccalilli

Piccalilli er en slags chutney bestående av grønnsaker i en krydret saus. Vanlige ingredienser er grønne tomater, kål, agurk, blomkål og løk. Grønnsakene kuttes i biter, forvelles og dekkes med en saus bestående av sennep, eddik, salt, sukker og krydder. Gurkemeie gir sausen den gule fargen.
Piccalilli er et mye brukt tilbehør til Ploughman's lunch, og til kjøtt, varme pølser og hamburgere.
Oppskriften dukker første gang opp på 1700-tallet; ordet har ukjent opphav, muligens indisk.


== Eksterne lenker ==
Ulike oppskrifter fra RecipeSource
Ferjesambandet Stangnes–Sørrollnes

Stangnes–Sørrollnes er et ferjesamband over Vågsfjorden som del av fylkesvei 848 i Troms, mellom Stangnes ferjekai i Harstad på Hinnøya og Sørrollnes ferjeleie på Rolla i Ibestad kommune. Sambandet drives av Torghatten Nord via kontrakt fra Troms Fylkestrafikk.
Ferjestrekningen har en lengde på 13,9 km og en overfartstid på 40 minutter, og betjenes av MF «Selbjørnsfjord» 9 ganger daglig om hverdagen. I 2021 var årsdøgntrafikken 180 kjøretøy.


== Referanser ==
Atomic Betty

Atomic Betty er en canadisk–fransk animert eventyrserie for barn som ble sendt på Teletoon fra 2005 til 2008.


== Handling ==
Betty er en liten syvåring som lever et normalt liv. Men når hun får klokken sin, oppdager hun at det ikke er en normal klokke, men en klokke som gjør henne til Atomic Betty kosmosvokter. Det er mange skurker i universet som Betty, Sparky (et romvesen) og X-5 (en robot) må fange. Hovedskurken er Maximus I.Q. og assistenten hans er Minimus P.U.


== Rollefigurer ==
Atomic BettyAtomic Betty er en helt normal nabojente hvis du ser bort fra at hun er en kosmosvokter. Bettys familie og venner vet ikke at hun er en kosmosvokter. Betty er god til å slåss, hun var faktisk på karatekurs tidligere, så det betyr at hun kan gi skurkene et par karatetriks. Skipet til Betty hetter Stjerneknuser. Norsk stemme av Janne Heltberg.

SparkySparky er Bettys klønete hjelper. Han er ikke så intelligent som robotpartneren Xfem, men Betty klarer seg ikke uten han. Hans mot og innsats for å redde dagen gjør han til en god del av teamet. Han har en fotvorte som er mye større en nesen hans (nesen hans er veldig stor). Han har også fire mager.

X-5X-5 er Bettys intelligente robotpartner. Han er kjempeflink med tall. Han har ingen følelser. Han tåler ikke å høre en vits. Hver gang han hører ordet krøsjmål, gråter han.

Admiral Von KarpeAdmiral Von Karpe er sjefen over de galaktiske vokterne. Han gir Betty og teamet hennes beskjeder om oppdragene de må gjøre. Det merkeligste med ham er at han er en fisk som kan puste uansett hvor han er.

Maximus I.Q.Maximus I.Q. er en kattaktig superskurk som er på jakt etter navnet til Atomic Bettys planet. Favorittmaten til Maximus er brasilianske neshornegg. Maximus er kjempegod til å ødelegge, men han lykkes aldri.

Minimus P.U.Minimus P.U. er Maximus sin lydige assistent. Han propper alltid i seg mat. Hver gang Minimus har gjort noe galt er det bare flaks at han overlever. Minimus har to ansikter.
I tillegg finnes det en del andre figurer: Noah Parker, Penelope Lang, Bettys foreldre, Bettys bestemor, Bettys lærer, Pennelopes gjeng og Sparkys mor.


== Eksterne lenker ==
(en) Offisielt nettsted 
(en) Atomic Betty på Internet Movie Database 
Atomic Betty på CartoonNetwork.no
Atomic Betty hos TV.com
Luftspeiling

En luftspeiling, også kalt hildring eller varmeflimmer, er et optisk fenomen som skyldes at lysstråler bøyes av og lager et bilde av fjerne objekter. Som i et speil viser luftspeilingen et bilde av noe som er et annet sted. Men prinsippet bak er refraksjon og ikke refleksjon.
En luftspeiling er ikke en optisk illusjon. Det er et virkelig fenomen, og man kan ta bilder av det. Tolkningen av bildet er derimot opp til fantasien.


== Årsak ==

Kald luft har større tetthet enn varm luft og har derfor en større brytningsindeks. Når lys beveger seg fra kaldere til varmere luft, bøyes det av vekk fra temperaturgradienten («normalen» i figuren til høyre). Når det beveger seg fra varmere til kaldere luft, bøyes det mot gradienten. Figuren til høyre viser en lysstråle som kommer ovenfra ned mot den varmere overflaten. Hvis luften nær bakken er varmere enn luften høyere oppe, bøyer lysstrålene seg i en konkav, oppovervendt bane. Når strålene treffer øyet vårt, oppfatter øyet det som om de kommer rett forfra, selv om de i realiteten kommer ovenfra. Resultatet blir da en underliggende speiling, hvor det ser ut som om himmelen ligger nede på bakken. For en som ser på kan dette se ut som vann som reflekterer himmelen over. Slike luftspeilinger kan blant annet ses på glovarme asfaltveier eller i ørkenen.
Dersom luften ved bakken er kaldere enn luften over, vil lysbrytingen være nedoverbøyd, og resultatet vil være en overliggende speiling (også kalt fata morgana). Det vil da dannes et bilde i horisonten som ser ut som det svever over bakken. Slike luftspeilinger er mest vanlig i polare strøk eller i høytliggende dalfører og ses gjerne om morgenen etter en kald natt.

Normaltilstanden i jordens atmosfære har en vertikal temperaturgradient på omtrent −1 ℃ pr. 100 meters høyde (verdien er negativ fordi det blir kaldere jo høyere man kommer). Ifølge Minnaert må gradienten være minst 2 ℃ pr. meter for å få en luftspeiling, og speilingen blir ikke kraftig før gradienten når 4 eller 5 ℃ pr. meter. Disse forholdene kan oppstå dersom det er sterk oppvarming på bakkenivå, for eksempel når sola skinner på asfalt eller sand.


== Flere bilder ==

		
		
		


== Se også ==
Refraksjon
Fata morgana


== Referanser ==


== Eksterne lenker ==
(en) Mirages – kategori av bilder, video eller lyd på Commons 
(en) Mirage – galleri av bilder, video eller lyd på Commons 
Om luftspeilinger på NRKs Newton-sider
China daily Luftspeiling i Penglai
The superior mirage
The inferior mirage
The highway mirage (has a nice photo)
Hot Road Mirage A Harvard site with scientific explanations.
Atmospheric Optical Mirages Useful page about mirages with useful list of references and links.